Gabániová, Darina, poslankyňa NR SR (2011-06-30):
Dobrý deň prajem, vážená ctená Národná rada, vážený pán minister. Neprihlásila som sa do faktickej poznámky, ale k faktickej poznámke pána predsedu zdravotníckeho výboru by som ja poznamenala v súvislosti s predloženou novelou zákona len toľko, že už skutočnosť, ak ju teda budeme musieť v praxi akceptovať, že lekár bude predpisovať účinnú látku a farmaceut bude ten, kto bude voliť liek, liekovú formu, teda liek, firmu, ktorá vyrába, pravdepodobne to bude poväčšine generikum, lebo je povinný ponúknuť pacientovi najlacnejší liek, ovšem, samozrejme, aby nemal prímesi, ktoré môžu tento liek modifikovať, to znamená, že sa očakáva, že to bude erudovaný odborník, ktorý prípadne bude môcť pacientovi poradiť a prípadne bude ho môcť aj vrátiť k lekárovi, ak zistí nejaké nezrovnalosti, a keď budú, žiaduce korekcie. To znamená, pán minister, že tak ako aj hovorí slovenská komora, lekárnická komora, sú veľmi prekvapení, že skracujete prípravu mladého absolventa a že vyžadujete len prax dva roky, pričom predtým ho vyžadovali dobré mravy a kvalita poskytovanej služby, to, aby človek, ktorý s liekom takýmto spôsobom narába, mal päťročnú prax a po nej atestáciu. Takže samotní lekárnici hovoria, že ich degradujete na vydávačov liekov, poťažne obchodníkov. No teraz dovoľte, aby som vám tlmočila výzvu Slovenskej lekárnickej komory, ktorá mi prišla na mailovú adresu, kde sa na mňa obracia pán Tibor Czuľba, prezident Slovenskej lekárnickej komory. Je to výzva stiahnuť návrh zákona o liekoch z rokovania Národnej rady. Takže po trinástich rokoch od schválenia a takmer tridsiatich novelizáciách predkladá ministerstvo zdravotníctva na rokovanie Národnej rady návrh nového zákona o liekoch. Slovenská lekárnická komora ako jediná zákonom zriadená stavovská organizácia farmaceutov na Slovensku však považuje navrhovanú novelu zákona za právnu úpravu zlú a neprijateľnú nielen pre lekárnikov, ale najmä pre pacientov, čiže bežných ľudí. Najvážnejším problémom návrhu nového zákona o liekoch z pohľadu komory je to, že jeho ustanovenia sledujú výhradne komerčné ciele a legalizujú postupy, ktoré doposiaľ predstavovali obchádzanie a porušovanie zákona. Moderný zákon o liekoch je podľa názoru Slovenskej lekárnickej komory, nemal účelovo legalizovať aktivity konkrétnych prevádzkovateľov lekární, napríklad v podobe takzvaných vernostných systémov slúžiacich výslovne na ovládnutie trhu. Pritom vernostné systémy už začiatkom tohto roka raz prezident a následne aj Národná rada odmietli. Okrem toho pre spotrebiteľa sú vernostné systémy len fiktívnou výhodou a skôr majú potenciál zvyšovať spotrebu liekov. Navyše nezohľadňujú ani štandardy modernej farmácie a vývoj v Európskej únii, ktorý jednoznačne smeruje k potláčaniu komerčných aktivít v lekárenstve, o čom svedčia napríklad rozsudok či legislatíva v Nemecku, Rakúsku, Taliansku, Francúzsku či Maďarsku. Ako dôkaz presvedčenia, že navrhovaný návrh zákona je zlý, slúži aj viac ako tisíc pripomienok, z toho štyristo zásadných, ktoré k návrhu zákona o liekoch v rámci medzirezortného pripomienkovania poslali ministerstvá, zdravotné poisťovne, samosprávne kraje a viaceré odborné zhromaždenia a organizácie. O to viac oficiálni predstavitelia lekárnikov na Slovensku boli rozčarovaní, že drvivú väčšinu týchto pripomienok ministerstvo zdravotníctva neakceptovalo a do návrhu zákona nezapracovalo. Slovenská lekárnická komora považuje novelu za neakceptovateľnú v procese prípravy nového zákona o liekoch a považuje napríklad aj skutočnosť, za neakceptovateľnú aj skutočnosť, že celý proces jeho prípravy prebiehal bez dostatočnej odbornej diskusie. Z jeho prípravy boli z nepochopiteľných dôvodov vynechaní tak zástupcovia Slovenskej lekárnickej komory, ako aj hlavný odborník ministerstva zdravotníctva pre lekárenstvo a, ako som už spomenula, teda ako to oni tu opäť zdôrazňujú, krajskí odborníci či akademická obec. Výsledný návrh zákona predstavuje aj z týchto dôvodov hazard so zdravím občana, keďže riziká, na ktoré v tomto období upozorňuje odborná verejnosť, budú posudzované laickou verejnosťou neskoro, až v čase, keď sa naplno prejavia. Okrem sledovania komerčných cieľov by navrhovaný nový zákon o liekoch nemal obsahovať ani neštandardné podmienky pre poskytovanie lekárenskej starostlivosti, úplne odlišné od podmienok pre ostatné zdravotnícke zariadenia – jedno povolenie na viac zariadení, neuvádzanie odborného zástupcu v povolení, zmena odborného zástupcu bez správneho konania. Rovnako by mali byť v zákone o liekoch dôslednejšie nastavené aj kvalifikačné požiadavky, keďže v kódexe zvyšujúcich sa kompetencií farmaceuta, čiže generická preskripcia, to, čo som tuná povedala úplne na začiatku, ale aj neustáleho stúpania rozsahu poznatkov potrebných pre výkon jeho praxe, je nedostatočné vymedzenie kvalifikačných nárokov vyslovene iracionálny a potencionálne nebezpečný návrh ohrozujúci bezpečnosť pacienta. To už ani nebudem spomínať, že sa nám komplikuje terén, ak môžem povedať túto „hantírku“. Čiže komplikuje sa životné prostredie, teda sú ťažšie nami, odbornou verejnosťou, akceptované produkty potravinárskeho priemyslu a tak ďalej, ktoré nám ten terén, ktorý my musíme liečiť, modifikuje. Odpusťte za tieto slová v úvodzovkách. Návrh zákona o liekoch je podľa názoru Slovenskej lekárnickej komory aj v priamom rozpore so záväzkami vašej vlády, definovanými najmä v kapitole zdravotníctvo v jej programovom vyhlásení. V programovom vyhlásení okrem iného uvádzate: „Zriaďovatelia, vlastníci a regulačné úrady zabránia prípadným kartelovým dohodám poskytovateľov a zároveň aj poisťovní pri rokovaniach o cenách.“ Potom v časti zdravotníctvo sa v ňom hovorí aj o tom, že „vláda Slovenskej republiky bude klásť dôraz na dodržiavanie etických princípov pri poskytovaní zdravotnej starostlivosti“. To je zase citát. Potom zároveň v prílohe číslo štyri zákona o poskytovateľoch bod deväť hovorí: „Pri predpisovaní a výdaji liekov sa zdravotnícky pracovník nesmie riadiť komerčným hľadiskom.“ Nový zákon o liekoch ide proti všetkým týmto zásadám vášho programového vyhlásenia vlády. Slovenská lekárnická komora konštatovala, že v prípade prijatia a nadobudnutia účinnosti nového zákona o liekoch v predloženej podobe bude primárne ohrozená kvalita starostlivosti a bezpečnosť pacienta na Slovensku. Navyše, legislatívne nastavenie zvýhodňuje niekoľko subjektov vedených laikmi, povedie k monopolizácii trhu a takisto aj k zníženiu vplyvu regulátora, čo následne povedie nielen k zníženiu kvality, ale aj k zníženiu teritoriálnej dostupnosti lekárenskej starostlivosti. Nový zákon takisto ani nezníži cenovú dostupnosť liekov na Slovensku. Zo strednodobého hľadiska troch až šiestich rokov, naopak, zvyšuje riziko nárastu cien liekov. Návrh zákona nie je teda podľa názoru Slovenskej lekárnickej komory v súlade s Ústavou Slovenskej republiky ani s právom Európskych spoločenstiev a právom Európskej únie. Nie je zrozumiteľný a prehľadne usporiadaný a je zároveň terminologicky nepresný a nejednotný, pričom viaceré jeho ustanovenia sú v rozpore s cieľmi iných zákonov, čo je v zmysle legislatívnych pravidiel vlády neprípustné. Ak by však návrh zákona prešiel celým legislatívnym procesom, hrozí ďalšia monopolizácia lekárenstva a takisto aj jeho možná kartelizácia s priamymi dôsledkami v podobe zvyšovania nebezpečenstva, rizika pre pacienta, znižovania vplyvu regulátora na cenotvorbu lieku, či priamo negatívneho dopadu na štátny rozpočet. Jeho prípadné prijatie zároveň vytvorí priestor pre lobistov ekonomicky silných spoločností, na korupciu úradníkov na úseku štátnej správy. Slovensko potrebuje kvalitný zákon o lieku. Možno, že by to bol jeden z najdôležitejších zákonov, pán minister, z vášho ministerstva. Na znení takéhoto zákona sú pripravení s vami v Slovenskej lekárnickej komore spolupracovať. Preto dúfajú, že uvedené argumenty Slovenskej lekárnickej komory prijmete a návrh zákona o liekoch z rokovania Národnej rady Slovenskej republiky stiahnete. A preto sa pripájam k procedurálnemu návrhu pána poslanca Rašiho, aby sa podľa § 73 ods. 3 písm. a) zákona o rokovacom poriadku nepokračovalo, teda vlastne, aby sa vrátil návrh zákona jeho navrhovateľovi na dopracovanie. Ďakujem.